Diari Oficial de la Generalitat Valenciana


Sumari del DOGV 3619, del 05-11-1999 (1999/9343)

RESOLUCIÓ de 29 d'octubre de 1999, del conseller d'Obres Públiques, Urbanisme i Transports per la qual s'aprova definitivament el pla especial per a l'execució del sistema general GTR-2 del Pla General d'Ordenació Urbana de València (ampliació d'instal·lacions de la Fonteta de Sant Lluís).
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3619

Data del DOGV
:   05-11-1999

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1999/9343


Data del document
:   29-10-1999

Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

Descriptors 

:   * València
    * pla d'urbanisme

RESOLUCIÓ de 29 d'octubre de 1999, del conseller d'Obres Públiques, Urbanisme i Transports per la qual s'aprova definitivament el pla especial per a l'execució del sistema general GTR-2 del Pla General d'Ordenació Urbana de València (ampliació d'instal·lacions de la Fonteta de Sant Lluís). [1999/X9343]
  
Vist l'expedient instruït per a promoure l'execució del sistema general GTR-2 del Pla General d'Ordenació Urbana de València (ampliació de les instal·lacions de la Fonteta de Sant Lluís), mitjançant un pla especial, i de conformitat amb els següents:
  
Antecedents de fet
  
Primer. El conseller d'Obres Públiques, Urbanisme i Transports, en Resolució de 29 de juliol de 1999, va adoptar l'acord de sotmetre a informació pública el pla especial per a l'execució del sistema general GTR-2 del Pla General d'Ordenació Urbana de València (Ampliació de les instal·lacions de la Fonteta de Sant Lluís) en el terme municipal de València. Aquest tràmit es va materialitzar per mitjà d'anuncis en el Diari Oficial de la Generalitat Valenciana (13 d'agost de 1999) i el periòdic Las Provincias (13 d'agost de 1999), a més de trametre's un avís als propietaris cadastrals. A la conclusió del procés d'informació pública es van presentar dues al·legacions.
  
Segon. S'han presentat dues al·legacions fins a l'acabament del període d'informació pública i expressen el seu contingut les línies argumentals següents:
  
1. La Direcció General d'Infraestructura de Renfe estima necessària l'ampliació de l'àrea d'actuació en una franja de 20 metres d'amplària a l'oest de l'estació de la Fonteta de Sant Lluís paral·lela a l'actual línia ferroviària des de la zona de domini ferroviari i que es desenvolupa sobre sòls qualificats com a sistemes generals GTR-2.
  
2. El senyor Vicente David Olmos considera injustificada la necessitat d'ampliar les instal·lacions ferroviàries de la Fonteta de Sant Lluís més enllà de l'ocupació actual i considera suficients els terrenys que Renfe té en la zona afectada per a la renovació i ampliació i estima, per tant, que manca de fonament i interès social l'objecte del pla especial.
  
Tercer. El 30 de juliol de 1999, durant la tramitació de l'expedient, es va sol·licitar un informe a l'Ajuntament de València, i es va rebre amb data 18 d'octubre de 1999 una notificació de l'Acord de la Comissió de Govern, de 17 de setembre de 1999, pel qual s'aprova el dictamen núm. 38 de la Comissió Informativa d'Urbanisme en el qual s'emet un informe favorable sobre el pla especial.
  
Fonaments de dret
  
Primer. La tramitació ha sigut correcta, d'acord amb el que estableix l'article 38, en relació amb el 43.1, de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística.
  
Respecte dels aspectes formals, és necessari fer constar que l'article 12.E de la Llei Reguladora de l'Activitat Urbanística i l'article 86.2.B del Reglament de Planejament de la Comunitat Valenciana estableixen la figura del pla especial com a instrument d'ordenació que en desplegament, complement o, fins i tot, modificació del planejament general i parcial complisca, entre altres, qualsevol de les següents comeses: crear o ampliar reserves de sòl dotacional, definir i protegir les infraestructures o vies de comunicació i concretar el funcionament de les xarxes d'infraestructures.
  
Determinada la legitimitat del procediment, cal valorar les diferents actuacions administratives dutes a terme. En primer lloc, és necessari destacar que el termini d'exposició pública és de 20 dies, ja que així ho estableix l'article 43 de la Llei Reguladora de l'Activitat Urbanística, i no és necessària la notificació individualitzada als titulars afectats (serà necessària en fases posteriors), i està així establert en l'article 38 de l'esmentada llei. Cal fer constar que per a facilitar les possibles actuacions de les persones i entitats afectades es va comunicar a aquests, segons la relació cadastral, el procediment iniciat, així com el període d'informació pública del pla especial de què tractem. Quant a la legitimitat de la Conselleria d'Obres Públiques, Urbanisme i Transports per a la tramitació de l'expedient només cal remetre's al que disposa l'article 42.2 de la Llei Reguladora de l'Activitat Urbanística, de la literalitat de la qual es desprèn que aquesta conselleria sí que té competència per a realitzar actuacions urbanístiques.
  
Segon. La documentació està completa, a l'efecte del compliment dels preceptes que estableix l'article 27 de la Llei Reguladora de l'Activitat Urbanística.
  
Cal destacar en aquest apartat la falta de necessitat d'estudi d'impacte ambiental, ja que l'instrument de planejament de què ara tractem no altera ni la classificació ni la qualificació del sòl, per la qual cosa en aplicació de la Llei 2/1989, d'Impacte Ambiental, en relació amb l'article 28.1.D de la Llei Reguladora de l'Activitat Urbanística, no és necessari en aquest moment l'estudi esmentat. En qualsevol cas, és necessari destacar que en les posteriors fases de desenvolupament de l'ampliació d'instal·lacions de la Fonteta de Sant Lluís, caldrà elaborar el corresponent estudi d'impacte ambiental que comportarà, posteriorment, la necessària emissió de la declaració d'impacte ambiental.
  
Tercer. És necessari remarcar la relació que hi ha entre el Pla General d'Ordenació Urbana de València i el pla especial de què ara tractem.
  
El pla general classifica els sòls on pretén desenvolupar-se l'ampliació de les instal·lacions de la Fonteta de Sant Lluís com a no urbanitzables amb qualificació de sistemes generals Transport Ferrocarril (GTR-2), i queden, a més, afectades, en molta menor magnitud, dues àrees de sòl urbà i sòl urbanitzable.
  
Pel que fa als sòls qualificats com a GTR-2, el mateix pla general ratifica l'ús previst per aquest pla especial i, per consegüent, es tracta d'un desenvolupament i execució del planejament urbanístic vigent. Quant a les afectacions sobre sòl urbà i urbanitzable, aquestes queden justificades tècnicament per a aconseguir el correcte funcionament del sistema ferroviari i, en qualsevol cas, cal destacar que es tracta de sòls no desenvolupats i que és lleu l'afectació.
  
Quart. Contestades les qüestions d'índole procedimental és necessari incidir en un altre tipus d'argumentacions. La primera tracta sobre l'ampliació de la zona de delimitació del pla especial en una franja de 20 metres paral·lela a les vies actuals i a l'oest de l'estació de classificació de la Fonteta de Sant Lluís. Respecte d'això cal remarcar que la necessitat d'aquesta ampliació podrà preveure's en el moment en què es desenvolupe el corresponent projecte constructiu, i atés que es desenvolupa sobre sòls qualificats com a GTR-2 pel pla general no comportarà majors requisits que els estrictament exigits per la legislació.
  
Cinqué. Respecte a l'al·legació que considera innecessària l'ampliació de les instal·lacions més enllà dels sòls actuals propietat de Renfe, cal ressaltar que l'actuació objecte d'aquesta ampliació és el trasllat i concentració de les instal·lacions actualment situades a València-Terme i València-Grau que en l'actualitat ocupen una superfície pròxima als 420.000 m2. La nova terminal concentrarà les activitats que es fan a València-Terme i València-Grau, i potenciarà i desenvoluparà també la intermodalitat de modes de transport i activitats complementàries. Els creixements experimentats en els trànsits de mercaderies i el trasllat de les instal·lacions ja esmentades necessiten la superfície d'ampliació, i és totalment insuficient l'ocupació actual per a recollir aquestes activitats.
  
Quant a la falta d'interès social que fonamente el procediment d'expropiació, cal remarcar novament l'objecte de l'actuació, que no és altre que el trasllat de les instal·lacions situades en els entorns centrals de la ciutat, eliminant així duplicitats funcionals en el sistema, alliberant espais per a la ciutat, disminuint significativament els efectes de barrera que produeix la infraestructura ferroviària i millorant la qualitat urbana i ambiental de la ciutat de València.
  
Sisé. De conformitat amb el que disposa l'article 6.D i E.2n del Decret 77/1996, del Govern Valencià, pel qual s'aprova el Reglament dels Òrgans Urbanístics de la Generalitat Valenciana, en relació amb els articles 12.E i 43 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística, la competència per a l'aprovació definitiva del pla especial resideix en el conseller d'Obres Públiques, Urbanisme i Transports.
  
Vistos els preceptes legals esmentats i la resta de normativa de concordant i pertinent aplicació, d'acord amb els informes emesos, resolc:
  
Primer
  
Aprovar definitivament el pla especial per a l'execució del sistema general GTR-2 del Pla General d'Ordenació Urbana de València (ampliació d'instal·lacions de la Fonteta de Sant Lluís).
  
Segon
  
Publicar d'acord amb l'article 59.4 de la Llei Reguladora de l'Activitat Urbanística en el Diari Oficial de la Generalitat Valenciana el present acord.
  
Contra aquesta resolució, que posa fi a la via administrativa, es podrà interposar, potestativament, un recurs de reposició davant del conseller d'Obres Públiques, Urbanisme i Transports, en el termini d'un mes, comptador des de l'endemà de la recepció d'aquesta, d'acord amb el que estableix l'article 116 de la Llei 4/1999, de modificació de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú o, si escau, un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptadors des de l'endemà de la recepció d'aquesta, de conformitat amb el que estableix l'article 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa.